Jakub Nowak-Kašćanski
Jakub Nowak-Kašćanski (němsce Jacob Noack; * 6. januara 1864 w Kašecach, † 22. awgusta 1920 w Budyšinje) bě serbski katolski farar a powědančkar.
ŽiwjenjeWobdźěłać
Narodźi so jako štwórte dźěćo Kaščanskeho žiwnosćerja Jana Nowaka a jeho druheje mandźelskeje Marje, rodź. Rjedźic ze Žuric[1] a wobzamkny w lětomaj 1878/79 preparandu Katolskeho wučerskeho seminara w Budyšinje. Wot 1879 do 1888 bě chowanc Serbskeho seminara w Praze, hdźež wopytowaše hač do lěta 1885 němskorěčny Małostronski gymnazij. Wot 1885 do 1888 studowaše w čěskej stolicy teologiju. Poslednjej dwě lěće swojeho studija přebywaše w Kölnje.
Po nawróće do Łužicy bě wot 1890 do 1893 z kapłanom w Chrósćicach a Wostrowcu, wot 1893 do 1896 tachantski prědar a wot 1896 hač do swojeje zažneje smjerće w lěće 1920 z direktorom Budyskeje Tachantskeje šule. Dnja 22. awgusta 1920 jeho boža ručka w běhu božeje słužby w Tachantskej cyrkwi zaja. Wón bu na Budyskim Mikławšku pochowany.
SkutkowanjeWobdźěłać
Nowak běše wobdarjeny powědančkar. Hłownje za čas swojeho studija napisa wjele wjetšich a mjeńšich powědančkow, kotrež běchu woblubowane a so tohodla wjacekróć wotćišćachu, kaž na přikład Čěski nan a serbski syn (w rukopisnych Kwětkach towarstwa Serbowki 1882, Jubilejnych spisach Serbowki 1898, w Katolskim Posole 1916 a w samsnym lěće jako kniha), Stary a nowy wučer (Łužica 1886, Serbske Nowiny 30. junija 1936 a sćěhowace wudaća) a Jene dźěćo přewjele (Łužiski Serb 1886). Po zakónčenju studija pisaše zwjetša politiski nastawki, wosebje do Posoła.
Wón bě wot lěta 1886 z čłonom Maćicy Serbskeje a wot 1917 sobustaw jeje wuběrka.
ŽórłoWobdźěłać
- Jurij Młynk: Nowak-Kašćanski, Jakub. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 419
- ↑ Křćeńska kniha Wotrowskeje wosady, zapisk 1/1864
luo_Latn szl_Latn hrv_Latn szl_Latn szl_Latn pol_Latn szl_Latn ces_Latn szl_Latn szl_Latn pol_Latn